**Michael Löwy**, nado en São Paulo o 6 de maio de 1938, é un pensador marxista brasileiro radicado en Francia, onde traballa como director de investigacións do *Centre national de la recherche scientifique*. É un relevante estudoso do marxismo, con investigacións sobre as obras de Karl Marx, Lev Trotski, Rosa Luxemburg, Georg Lukács, Lucien Goldmann e Walter Benjamin.

Biografía
---------

Fillo de inmigrantes xudeus de Viena (Austria), Michael Löwy pasou a infancia e adolescencia na súa cidade natal. En 1960 licenciouse en Ciencias Sociais pola Universidade de São Paulo, tendo por compañeiros a Roberto Schwarz e Gabriel Bolaffi. No ano seguinte, partiu cara a Francia, onde estudou baixo orientación de Lucien Goldmann, concluíndo o doutoramento en 1964, cunha tese sobre a Revolución comunista na obra do Marx mozo.

Logo dalgúns anos vivindo en Israel, Löwy retornou a Francia en 1969, pasando a traballar na Université de Paris VIII como asistente de Nicos Poulantzas. En 1976 obtivo o *doctorat d’État* cunha tese sobre a evolución política de Lukács de mozo.

En 1978 paso a ser profesor de Socioloxía no Centre national de la recherche scientifique de París, e despois director de investigacións da mesma institución.

Casou con Ilana Zelmanowicz, coa que tivo dous fillos. En 1980 separáronse, e Löwy casou con Eleni Varikas, historiadora de orixe grega.

### Militancia política

Entre as décadas de 1950 e 1960 formou parte da Liga Socialista Independente, organización que contaba con Hermínio Sacchetta entre os seus dirixentes. En 1968 asociouse á Cuarta Internacional, converténdose en membro da Primeira sección, a Liga Comunista. Na súa militancia revolucionaria, Löwy estivo constantemente atento ás loitas sociais e organizacións políticas de esquerda, das Ligas Camponesas ao Movemento dos Sen Terra, amais do Partido dos Trabalhadores e o Partido Socialismo e Liberdade.

Obra
----

A obra de Michael Löwy abrangue unha ampla gama de cuestións, que van de Marx e o marxismo até o surrealismo, marcada por un interese constante polo pensamento libertario. Os seus libros e ensaios ocúpanse principalmente da socioloxía do coñecemento, con énfase sobre o socialismo e as ideas radicais, abarcando temas como a teoría da Revolución permanente de Trotski, o Romanticismo anticapitalista, o nacionalismo e o internacionalismo, o marxismo na América Latina, a dimensión utópica do xudaísmo, a socioloxía das relixións, a teoloxía da liberación e o ecosocialismo. Entre os diversos pensadores sobre os que Löwy escribiu, destacan Karl Marx, Max Weber, Georg Lukács, Walter Benjamin, Rosa Luxemburg, Lev Trotski, Ernest Mandel, José Carlos Mariátegui e Che Guevara. No campo das artes e da literatura, escribiu ensaios sobre escritores como Franz Kafka e Christa Wolf, alén dos estudos sobre o surrealismo.

### Traducións ao galego

* *Patria ou terra nai?: Ensaios sobre a cuestión nacional*. Santiago de Compostela: Laiovento, 1999 (tradución de Xosé Manuel Beiras, Antonia Tato Fontaíña e Estrella Tato Fontaíña). ISBN 84-89896-40-2
* *A estrela da mañá: surrealismo e marxismo*. Ames: Laiovento, 2005 (tradución de Xesús González Gómez). ISBN 84-8487-070-7
* *O pensamento do Che Guevara* (1970).

Véxase tamén
------------

### Ligazóns externas

* "Um intelectual marxista: entrevista com Michael Löwy" *Tempo*, 1996 *(en portugués)*.
* "Globalization and Internationalism: How Up-to-date is the Communist Manifesto?", *Monthly Review*, 1998 *(en inglés)*.
* "Marx, Weber and the Critique of Capitalism", *Logos*, 2002 *(en inglés)*.

|  |  |
| --- | --- |
| Control de autoridades | 
* Wd: Q679718
* WorldCat
* VIAF: 61548972
* BIBSYS: 90587590
* BiTraGa: 968
* BLBNB: 000209647
* BNA: 000023482
* BNB: ID
* BNCHL: 000110098
* BNE: XX1007737
* BNF: 119135214
* CANTIC: a10897379
* CiNii: DA00209423
* DeutscheBio: 120731827
* FAST: 1954284
* GND: 120731827
* ICCU: CFIV108918
* IMDb: nm10373306
* ISNI: 0000 0003 7408 6487
* LCCN: n50043500
* LibraryThing: lowymichael
* NDL: 00448121
* NKC: jx20050727018
* NLA: 36158283
* NLG: 185434
* NTA: 068442807
* OL: OL228242A
* openMLOL: 308466
* ORCID: 0000-0001-6733-7677
* Persée: 59447
* PTBNP: 110299
* Scholar: wbcTF58AAAAJ
* SELIBR: 73125
* SUDOC: 026996596

 |